Diari Oficial de la Generalitat Valenciana


Sumari del DOGV 7739, del 11-03-2016 (2016/1753)

RESOLUCIÓ de 8 de març de 2016, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a l'execució de mesures d'estalvi i eficiència energètica en els sistemes d'enllumenat públic exterior existent als municipis de la Comunitat Valenciana, per a l'exercici 2016.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7739

Data del DOGV
:   11-03-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/1753


Data del document
:   08-03-2016

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 8 de març de 2016, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a l'execució de mesures d'estalvi i eficiència energètica en els sistemes d'enllumenat públic exterior existent als municipis de la Comunitat Valenciana, per a l'exercici 2016. [2016/1753]  
ÍNDEX  
  
Preàmbul  
Article 1. Objecte de la resolució  
Article 2. Objectiu de la convocatòria  
Article 3. Actuacions susceptibles de suport. Requisits generals dels projectes objecte del préstec bonificat-subvenció  
Article 4. Beneficiaris  
Article 5. Característiques de l'instrument financer préstec bonificat-subvenció. Costos subvencionables  
Article 6. Sol·licitud de l'instrument financer préstec bonificat-subvenció. Documentació, termini i lloc per a la presentació de sol·licituds  
  
Article 7. Instrucció i avaluació de sol·licituds. Criteris d'avaluació  
  
Article 8. Tramitació, gestió, procediment i concessió de l'instrument financer préstec bonificat-subvenció  
Article 9. Desemborsament del préstec  
Article 10. Amortització del préstec i cobrament de la subvenció a fons perdut  
Article 11. Obligacions dels beneficiaris  
Article 12. Control i verificació. Minoracions i revocacions  
Article 13. Dotació pressupostària Publicitat comunitària. Obligacions  
Article 14. Marc normatiu  
Article 15. Publicitat comunitària. Obligacions  
Article 16. Entitats col·laboradores i assistència tècnica  
Disposició final primera  
Disposició final segona  
  
Pel Decret 4/2013, de 4 de gener, del Consell, s'aprova el Reglament d'organització i funcionament de l'Institut Valencià de Competitivitat Empresarial (d'ara endavant IVACE), en el qual se n'estableixen les funcions pròpies, entre les quals es troben l'anàlisi, l'assessorament i l'execució de mesures en matèria de conservació, l'estalvi i la diversificació energètica, el foment de l'ús racional de l'energia i la promoció de les energies renovables i de la qualitat del subministrament energètic.  
  
Igualment, correspon a l'IVACE establir, gestionar i tramitar línies d'ajuda i incentius dirigits a la conservació, estalvi, diversificació i eficiència energètica.  
L'IVACE, per mitjà de la present resolució, pretén posar en marxa actuacions d'estalvi i eficiència energètica en les instal·lacions d'enllumenat públic exterior dels municipis de la Comunitat Valenciana, amb l'objectiu de complir els compromisos internacionals i nacionals en matèria d'estalvi energètic i respecte al medi ambient.  
Entre les mesures d'estalvi i eficiència energètica que es poden aplicar, es troben la substitució de llums i lluminàries per altres de major eficiència energètica, o la implantació de sistemes de regulació del flux lumínic i de les enceses i els apagats dels punts de llum, adequant-se al llarg de tot el període nocturn a les necessitats reals d'il·luminació de les vies. D'aquesta manera s'adeqüen els nivells d'il·luminació a les necessitats reals d'aquest tipus de servei públic, es redueix l'emissió de llum cap a altres espais diferents dels previstos (contaminació lumínica) i minva el consum d'electricitat.  
  
Encara que aquest tipus d'actuacions són molt interessants per als ajuntaments, cal destacar que els municipis xicotets, sobretot els situats en zones rurals, no disposen ni dels mitjans tècnics necessaris, ni de prou pressupost per a escometre'ls. Per això, des de l'IVACE, es pretén incentivar la renovació dels sistemes d'enllumenat públic amb criteris d'eficiència energètica, introduint els nous avanços tecnològics en matèria d'il·luminació viària en aquests municipis, per mitjà de la concessió de préstecs bonificats sense interès, combinats amb una subvenció a fons perdut. D'aquesta manera, es facilita l'execució dels projectes de reforma de l'enllumenat exterior municipal a fi d'aconseguir una reducció del seu consum elèctric i disminuir les emissions de diòxid de carboni associades.  
Aquestes ajudes s'emmarquen dins de l'estratègia de la Comunitat Valenciana en matèria d'estalvi i eficiència energètica en el sector dels serveis públics per a l'horitzó 2020, i s'inclouen dins de l'eix prioritari 4, Afavorir el pas a una economia baixa en carboni en tots els sectors, del Programa Operatiu del Fons Europeu de Desenvolupament Regional de la Comunitat Valenciana 2014-2020.  
Per això, i en virtut del que disposa l'article 4 del Reglament d'organització i funcionament de l'IVACE, aprovat pel Decret 4/2013, de 4 de gener del Consell, i en virtut del que estableix l'article 1.4 de l'Ordre 1/2012, de 12 de març, de la Conselleria d'Economia, Indústria i Comerç, resolc:  
  
Article 1. Objecte de la resolució  
L'objecte de la present resolució és establir, junt amb el que disposen les bases reguladores previstes en l'Orde 1/2012, de 12 de març, de la Conselleria d'Economia, Indústria i Comerç (DOCV 6740, 23.2012), la convocatòria per a la concessió per l'IVACE de préstecs bonificats i subvencions vinculades a projectes d'estalvi i eficiència energètica en els sistemes d'enllumenat públic exterior existent als municipis de la Comunitat Valenciana per a l'exercici 2016.  
Per mitjà d'aquesta convocatòria d'instruments financers l'IVACE concertarà la concessió de préstecs bonificats, i concedirà subvencions a fons perdut sobre els costos subvencionables dels projectes associats al préstec.  
  
Article 2. Objectiu de la convocatòria  
La convocatòria pretén facilitar l'accés al finançament als municipis de la Comunitat Valenciana per a la realització de projectes de la renovació dels sistemes d'enllumenat públic amb criteris d'eficiència energètica.  
  
Article 3. Actuacions susceptibles de suport. Requisits generals dels projectes objecte del préstec bonificat-subvenció  
1. Seran susceptibles de suport aquelles actuacions d'estalvi i eficiència energètica dirigides a la renovació d'instal·lacions d'enllumenat públic exterior. Les actuacions energètiques considerades en aquesta mesura seran aquelles que aconseguisquen una reducció del consum d'energia elèctrica en enllumenat exterior, i una disminució de les emissions de gasos d'efecte d'hivernacle per mitjà de la millora de l'eficiència energètica respecte a la situació inicial de partida, i que es justifiquen documentalment. No s'acceptaran canvis que porten a estalvis energètics si no s'aconsegueixen per mitjà d'eficiència respecte a la seua situació anterior.  
Les actuacions energètiques susceptibles de suport podran ser les següents:  
a) Substitució de llums per altres de menor potència i major eficàcia lluminosa (lm/W).  
b) Substitució de lluminàries per altres lluminàries amb major rendiment i llum de menor potència.  
c) Instal·lació de sistemes de regulació del nivell lluminós que permeten reduir els nivells d'il·luminació en les vies públiques quan se'n redueix l'activitat.  
d) Instal·lació de sistemes d'encesa/apagat per mitjà de rellotge astronòmic o sistemes centralitzats de control d'enllumenat públic.  
Les actuacions susceptibles de suport, alhora, hauran de complir amb el següent:  
a) Reduir el consum d'energia elèctrica, almenys, en un 30 %. El càlcul de l'estalvi energètic es realitzarà per mitjà de la comparació del consum energètic de la instal·lació objecte en la situació actual i en la situació millorada que es pretén aconseguir després de la reforma.  
b) Les instal·lacions renovades hauran de complir amb les prescripcions del Reglament d'eficiència energètica en instal·lacions d'enllumenat exterior i les seues instruccions tècniques complementàries (RD 1.890/2008).  
c) La qualificació energètica de la nova instal·lació haurà de ser A o B i haurà de complir amb els criteris d'il·luminació, qualitat i confort visual reglamentaris.  
d) Qualsevol proposta que implique la modificació d'una lluminària ja instal·lada adaptant-la a tecnologia LED, haurà de complir i justificar documentalment els criteris establits en el document Requeriments tècnics exigibles per a lluminàries amb tecnologia LED d'enllumenat exterior, elaborat per l'Institut per a la Diversificació i l'Estalvi de la Energia (IDAE) i el Comitè Espanyol d'Il·luminació.  
e) El rendiment mínim de les noves lluminàries serà sempre d'acord amb el tipus de via, i en cap cas inferior al 55 %. Alhora, els canvis realitzats en llums i lluminàries hauran de permetre l'aplicació, com a mínim, dels sistemes de regulació existents abans de realitzar les renovacions.  
No es considerarà als efectes d'aquesta resolució com a enllumenat exterior l'enllumenat de seguretat nocturna i vigilància, l'ornamental, el festiu i nadalenc, els senyals i anuncis lluminosos.  
2. Els projectes hauran d'iniciar-se després de la data de presentació de la sol·licitud de l'ajuda, de manera que els justificants de despesa i pagament hauran de ser de data posterior a aquella.  
3. La suma dels costos subvencionables del projecte haurà de ser superior a 20.000 euros. La seua relació s'arreplega en l'article 5 d'aquesta convocatòria.  
4. L'instrument financer que es concedisca serà incompatible amb altres línies financeres regionals, nacionals o comunitàries finançades per fons estructurals diferents de FEDER, per un altre objectiu, per un altre programa operatiu, pel Fons Europeu Agrícola de Desenvolupament Rural (FEADER), o pel Fons Social Europeu (FSE).  
  
Així mateix, no seran susceptibles de suport aquells projectes que hagen sigut finançats amb fons de la Generalitat a través d'algun programa d'aquesta o qualsevol altra entitat.  
5. L'execució dels projectes no podrà vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat o orientació sexual, i hauran de facilitar o, almenys, no impedir l'accessibilitat per a les persones discapacitades. Així mateix, haurà d'executar-se en el marc d'un desenvolupament sostenible i de foment de la protecció i la millora del medi ambient, i comptar amb un certificat que declare la no afecció del projecte a la denominada Xarxa Natura, espai físic d'especial protecció mediambiental configurat així per la Unió Europea, certificat l'obtenció del qual es gestionarà per l'IVACE.  
6. El projecte haurà de trobar-se dins del territori de la Comunitat Valenciana.  
7. Només podrà presentar-se un projecte per sol·licitant.  
  
Article 4. Beneficiaris  
1. Podran acollir-se a aquestes ajudes totes les entitats locals pertanyents a la Comunitat Valenciana, que tinguen entre les seues competències la gestió de l'enllumenat públic exterior.  
2. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
3. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrites en els registres públics pertinents, i complir amb qualssevol altres requisits exigits per les disposicions aplicables.  
4. Els beneficiaris hauran de complir les obligacions establides en el Reial Decret Legislatiu 1/2013, de 29 de novembre, pel qual s'aprova el Text Refós de la Llei General de Drets de les Persones amb Discapacitat i de la seua Inclusió Social; en la Llei 6/2014, de 25 de juliol, de la Generalitat, de Prevenció, Qualitat i Control Ambiental d'Activitats a la Comunitat Valenciana; en la Llei Orgànica 3/2007, de 22 de març, per a la Igualtat Efectiva de Dones i Homes; i de la Llei 9/2003, de 2 d'abril, per a la Igualtat entre Dones i Homes.  
5. Els beneficiaris destinaran l'import íntegre del préstec concedit al pagament de les corresponents actuacions objecte de suport.  
  
Article 5. Característiques de l'instrument financer préstec bonificat-subvenció. Costos subvencionables  
1. L'instrument financer consisteix en la concessió d'un préstec bonificat en el seu tipus d'interès que suposa una ajuda implícita equivalent a la diferència entre els interessos que es meritarien, aplicant el tipus d'interès de referència, i els interessos realment pagats; als efectes d'aquesta resolució, aquesta ajuda es denomina subvenció bruta equivalent. Així mateix, l'instrument financer comprèn una subvenció a fons perdut sobre el cost considerat com a subvencionable del projecte.  
  
L'import total de l'ajuda de l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada.  
2. Característiques del préstec  
a) Import del préstec: 100 % dels costos subvencionables del projecte. L'import màxim del préstec es calcularà d'acord amb la fórmula següent:  
Import màxim del préstec (?) = 500 x PL  
PL = punt de llum substituït. Als efectes d'aquesta fórmula, s'entén per punt de llum substituït, el punt de llum sobre el qual es realitza alguna actuació, no sols de canvi, sinó de regulació i control.  
L'import màxim del préstec serà de 150.000 ?.  
b) Tipus d'interès: 0 %  
c) Garanties: exempt. No obstant això, IVACE serà considerat creditor preferent de l'entitat beneficiària, per raó del préstec formalitzat, per la qual cosa els pagaments corresponents a amortització del principal, interessos de demora o eventuals penalitzacions d'aquest, gaudiran de lloc preferent en l'ordre de prelació de pagaments, després de les despeses de personal, en el pla de disposició de fons de tresoreria de l'entitat beneficiària durant el període de vigència del contracte.  
d) Comissions: sense comissions d'estudi ni obertura de l'operació.  
  
e) Amortització: el termini d'amortització serà de 96 mesos i les quotes d'amortització seran semestrals, 16 quotes d'amortització. Les huit últimes quotes no seran girades al beneficiari al compensar-se amb la Subvenció a fons perdut. La primera quota d'amortització es farà efectiva el 30 de setembre de 2017 i successivament cada semestre, fins al 30 de març de 2021, excepte modificació posterior d'aquestes per resolució de la Direcció General de l'IVACE.  
3. Característiques de la subvenció a fons perdut: el percentatge de subvenció a fons perdut serà del 50 % de l'import dels costos subvencionables, sense que la quantia de subvenció puga superar els 75.000 euros per projecte.  
4. Intensitat màxima de l'ajuda (préstec bonificat i subvenció a fons perdut) calculada en funció dels costos subvencionables: s'obtindrà per mitjà de la suma del percentatge de la subvenció bruta equivalent corresponent al préstec concedit, i del percentatge de l'ajuda concedida en forma de subvenció a fons perdut.  
El càlcul de la subvenció bruta equivalent s'efectuarà aplicant la metodologia prevista en la comunicació de la Comissió relativa a la revisió del mètode de fixació dels tipus de referència i d'actualització (DO C 14, 19.01.2008) i al tipus d'interès de referència vigent en el moment de la concessió.  
5. Costos subvencionables: es consideraran subvencionables i, per tant, només podran ser objecte de finançament, les inversions que siguen necessàries per a aconseguir una millora de l'eficiència energètica, i que es realitzen en l'adquisició de béns o de serveis per part del sol·licitant i beneficiari de l'ajuda, que puguen justificar-se per mitjà de factura expedida a favor seu, i justificant de pagament corresponent del sol·licitant i beneficiari esmentat al proveïdor. A aquests efectes es consideraran costos subvencionables aquells que siguen necessaris per a aconseguir els objectius energètics d'aquesta convocatòria, que podran incloure, entre altres, els conceptes següents:  
a) Equips i instal·lacions auxiliars, incloent-hi lluminàries, llums, balastos electrònics, rellotges astronòmics, equips de centralització, sistemes de regulació del nivell lluminós, quadres elèctrics, reforma d'estesos i instal·lacions directament associats al projecte de renovació d'equips objecte de l'ajuda.  
b) Enginyeria: incloent l'elaboració, pel tècnic competent, dels projectes tècnics relacionats amb les actuacions i els costos de direcció facultativa d'obra.  
c) Obra civil associada a l'actuació i muntatge de les instal·lacions.  
  
d) Podrà ser subvencionable, i per tant finançable, l'IVA suportat, sempre que no siga susceptible de recuperació o compensació.  
La suma dels imports de despesa en enginyeria, obra civil i muntatge no podrà superar el pressupost d'adquisició dels aparells i equips per a la instal·lació d'enllumenat.  
6. No es consideraran com a cost subvencionable els conceptes següents:  
a) Les llicències, taxes i impostos (a excepció de l'IVA segons el que estableix aquest apartat 5.3).  
b) Les despeses pròpies (personal, funcionament o despeses generals) ni les despeses d'adquisició d'immobles i terrenys.  
c) Els costos d'adquisició de béns d'equip de segona mà.  
d) En general, totes aquelles despeses que no estiguen clarament definides o que no tinguen com a finalitat directa la consecució dels objectius energètics de la inversió, sent en tot cas el criteri de l'IVACE el que prevaldrà en cas de controvèrsia.  
e) Els costos derivats de les activitats econòmiques dels beneficiaris.  
  
  
Article 6. Sol·licitud de l'instrument financer préstec bonificat-subvenció. Documentació, termini i lloc per a la presentació de sol·licituds  
1. Cada sol·licitant haurà de presentar la documentació indicada a continuació:  
a) Sol·licitud normalitzada. La sol·licitud d'ajuda s'adequarà al model normalitzat disponible en la pàgina web http://www.ivace.es. Una vegada presentada la sol·licitud davant el Registre electrònic, aquest emetrà automàticament un resguard acreditatiu de la presentació de la sol·licitud, que podrà ser arxivat o imprès per l'interessat, en els termes que preveu la Llei 11/2007, de 22 de juny, d'Accés Electrònic dels Ciutadans als Serveis Públics, i el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
b) Documentació que ha d'acompanyar a la sol·licitud normalitzada:  
1r. Memòria tècnica del projecte segons model disponible en l'adreça d'internet de l'IVACE, http://www.ivace.es. La memòria servirà de referent per a aplicar els criteris de valoració, d'ací que un defectuós o deficient ompliment, o la seua difícil comprensió, generarà una depreciació del projecte o inclús una denegació de la sol·licitud. Aquesta memòria haurà d'estar datada i signada.  
2n. Declaració responsable d'altres ajudes, ingressos o recursos públics o privats que hagueren obtingut o sol·licitat a altres administracions públiques o ens públics o privats, per al finançament del projecte objecte de sol·licitud d'ajuda per aquesta convocatòria, i s'omplirà l'apartat destinat per a això en la mateixa sol·licitud.  
3r. Declaració responsable (implementada en l'apartat destinat per a això en la pròpia sol·licitud) de no estar incursos en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiaris de subvencions.  
4t. Declaració responsable (implementada en l'apartat destinat per a això en la pròpia sol·licitud) sobre el compliment de la normativa d'integració laboral de persones amb discapacitat o, si és el cas, l'exempció de l'obligació esmentada, en els termes establits en l'article 5 del Decret 279/2004, de 17 de desembre, del Consell de la Generalitat.  
  
5è. Certificat acreditatiu de la resolució o acord de l'òrgan de govern o de representació competent de l'entitat sol·licitant en què, de forma expressa, s'aproven:  
- La participació en el present programa d'ajudes i l'acceptació de les seues bases reguladores.  
- La consideració d'IVACE com a creditor preferent, per raó de l'operació de préstec esmentada, per la qual cosa els pagaments corresponents a l'amortització del seu principal, interessos de demora o eventuals penalitzacions gaudiran de lloc preferent en l'ordre de prelació de pagaments, després de les despeses de personal, en el pla de disposició de fons de tresoreria de l'entitat sol·licitant, durant el període de vigència del corresponent contracte de préstec.  
6è. Acreditació de la representació legal del firmant.  
7è. Còpia d'un extracte o certificat bancari que justifique la titularitat del compte de cobrament del préstec i, si és el cas, l'ajuda. La titularitat del compte haurà de correspondre al sol·licitant.  
8è. Còpia de l'auditoria energètica de les instal·lacions, en el cas que aquesta s'haja realitzat. Aquest estudi, perquè siga considerat com una auditoria energètica, haurà de posseir almenys la metodologia i els continguts indicats en el document Auditoria energètica d'enllumenat exterior, disponible en la pàgina web http://www.ivace.es.  
9è. Perquè es considere l'IVA com a cost subvencionable, el sol·licitant haurà de presentar un certificat de l'òrgan competent en què es justifique la no recuperació o compensació de l'IVA.  
10. Informe d'avaluació favorable emès per la intervenció local o unitat que exercisca les seues funcions, sobre el compliment de l'objectiu d'estabilitat de la pròpia entitat local i dels seus organismes i entitats dependents, d'acord amb el que estableix el Reial Decret 1463/2007, de 2 de novembre, pel qual s'aprova el Reglament de desplegament de la Llei 18/2001, de 12 de desembre, d'Estabilitat Pressupostària, en la seua aplicació a les entitats locals.  
11. En cas d'estar l'entitat sol·licitant incursa en algun dels supòsits regulats en l'article 53 del Text Refós de la Llei reguladora de les hisendes locals, o en els regulats en l'article 13.5 de la Llei Orgànica d'Estabilitat Pressupostaria i Sostenibilitat Financera, autorització preceptiva de l'òrgan que exercisca la tutela financera de l'entitat sol·licitant. En aquest cas, la concessió de l'ajuda s'efectuarà subjecta a condició resolutòria, si l'endeutament no s'autoritza dins de l'exercici econòmic en què aquesta se sol·licita.  
12. El sol·licitant haurà d'estar al corrent en el compliment de l'obligació de rendició dels seus comptes anuals davant la Sindicatura de Comptes.  
2. Termini de presentació de sol·licituds: el termini de presentació de sol·licituds a l'instrument financer combinat préstec bonificat-subvenció s'iniciarà l'endemà de la publicació de l'extracte de la present convocatòria en el Diari Oficial de la Comunitat Valenciana (DOCV), i finalitzarà el 22 d'abril de 2016 a les 24.00 hores.  
  
3. Lloc de presentació de sol·licituds: les sol·licituds i documentació annexa es presentaran davant el Registre electrònic de la Generalitat.  
  
Només s'admetrà la presentació de sol·licituds, escrits i comunicacions davant del Registre electrònic que estiguen signats electrònicament per mitjà d'una signatura electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat, i expedit per la Generalitat o per qualsevol altre prestador de serveis de certificació amb què la Generalitat haja signat l'oportú conveni, que poden consultar-se en la pàgina web https://sede.gva.es/es/web/sede\_electronica/sede\_certificados.  
D'acord amb el que disposa la Llei 11/2007, de 22 de juny, d'accés electrònic dels ciutadans als serveis públics, i el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, s'incorpora el procediment arreplegat en aquesta resolució a l'annex del decret esmentat, com a procediment susceptible de tramitació a través del Registre electrònic de la Generalitat.  
4. La presentació de la sol·licitud comporta l'autorització a l'IVACE ?excepte manifestació en contra per l'entitat sol·licitant- per a demanar els certificats a emetre per l'Agència Estatal de l'Administració Tributària, per la Unitat Recaptadora de la Hisenda Pública Valenciana i per la Tresoreria General de la Seguretat Social, en què s'acredite que l'entitat sol·licitant es troba al corrent en les seues obligacions amb les administracions esmentades. En qualsevol cas, l'IVACE podrà requerir directament l'entitat sol·licitant si la informació obtinguda presentara cap incidència.  
5. Si la sol·licitud aportada fóra incompleta o presentara errors esmenables, es requerirà l'interessat perquè, en el termini de 10 dies hàbils, esmene la falta o acompanye els documents preceptius, amb advertència que, si no ho fera, se'l tindrà per desistit de la seua sol·licitud.  
Els requeriments a què es fa referència en aquest article, així com qualsevol altre que poguera realitzar-se per l'IVACE i que resulten necessaris per a la resolució de l'expedient, s'efectuaran de forma telemàtica, sense perjuí del que estableix l'article 28 de la Llei 11/2007, de 22 de juny, d'accés electrònic dels ciutadans als serveis públics.  
Els requeriments, les notificacions, les comunicacions o la documentació dels procediments emesos per mitjà de signatura electrònica avançada gaudiran de validesa i eficàcia, en els termes que preveu l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 11/2007, de 22 de juny, d'accés electrònic dels ciutadans als serveis públics, i en la resta de la legislació vigent. En este sentit, si transcorreguts 10 dies naturals des de la seua posada a disposició els interessats no accediren al seu contingut, la notificació s'entendrà rebutjada i es tindrà per efectuat el tràmit seguint-se el procediment.  
  
L'aportació de documents en contestació als requeriments referenciats, s'haurà de realitzar a través del Registre electrònic accedint a l'adreça web http://www.ivace.es, sent-hi aplicables els mateixos requisits sobre la utilització de signatura electrònica avançada que els arreplegats en aquest article.  
Alhora, es podrà requerir del sol·licitant en qualsevol moment qualssevol altres dades, documents i informes complementaris que resulten necessàries per a la resolució de l'expedient.  
6 El sistema de control que l'IVACE aplicarà en relació a les declaracions responsables presentades, serà per mostreig, d'acord amb el que estableix l'article 6.4 del Decret 165/2010, de 8 d'octubre, del Consell.  
  
  
Article 7. Instrucció i avaluació de sol·licituds. Criteris d'avaluació  
  
1. L'òrgan instructor del procediment de concessió d'ajudes serà l'Àrea d'Eficiència Energètica de la Unitat d'Energia de l'IVACE.  
  
2. L'instrument financer préstec bonificat-subvenció es concedirà sota el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en aquest article, i s'establirà una prelació segons la puntuació obtinguda respectant els límits pressupostaris disponibles.  
  
3. L'òrgan instructor verificarà de cada sol·licitant i dels projectes presentats el compliment dels requisits exigits en la convocatòria, i en cas de resultar d'acord amb aquesta, procedirà a l'anàlisi dels projectes i a l'aplicació de dels criteris del programa i dels criteris de selecció del programa operatiu PO FEDER de la Comunitat Valenciana 2014-2020.  
  
Com a resultat de la seua actuació, l'òrgan instructor emetrà una preavaluació que serà elevada a la comissió a què es refereix l'article següent.  
4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IVACE podrà traslladar les sol·licituds a altres actuacions o convocatòries d'ajudes per la seua major idoneïtat, prèvia comunicació i acceptació de l'entitat sol·licitant.  
5. Els criteris de valoració seran els següents:  
a) Energia estalviada en el projecte (màxim 40 punts). Es concedirà major puntuació com major percentatge d'estalvi energètic existisca respecte a la situació inicial.  
b) Habitants afectats pel projecte (10 punts). Es valorarà amb major puntuació els projectes que afecten municipis amb menor Nombre d'habitants.  
c) Abast del projecte (màxim 10 punts). Es valoraran amb major puntuació projectes que suposen la renovació completa del municipi enfront de renovacions parcials.  
d) Tipus d'actuació (10 punts). Es valorarà amb major puntuació les actuacions integrals (canvi de lluminària, regulació i control) enfront de la substitució de llums o equips.  
e) Realització d'auditoria energètica (màxim 30 punts).  
Es valorarà amb la màxima puntuació aquells municipis que presenten un auditoria energètica que complisca amb la metodologia i els continguts indicats en el document Auditoria energètica d'enllumenat exterior, disponible en la pàgina web http://www.ivace.es.  
Perquè un projecte puga ser aprovat, haurà de tindre una puntuació total mínima de 40 punts.  
6. En el cas d'empat en la puntuació final obtinguda després de l'aplicació dels criteris d'avaluació, tindran preferència en l'adjudicació de les ajudes aquells sol·licitants que acrediten que, amb anterioritat a la publicació d'aquesta convocatòria, ocupen major percentatge de persones treballadores amb discapacitat, o bé es comprometen de contractar un percentatge major de persones treballadores amb discapacitat durant l'àmbit temporal de l'ajuda o subvenció. L'aplicació d'aquesta preferència es realitzarà en els termes de l'article 6 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Subsidiàriament, tindran preferència en l'adjudicació aquells sol·licitants que acrediten que, amb anterioritat a la publicació d'aquesta convocatòria, ocupen major percentatge de persones que es troben entre els col·lectius de població especialment desafavorida, així com de persones amb dificultats d'accés al mercat laboral, com les relacionades en el punt 2.c.1 de l'apartat vuitè de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat, o bé es comprometen de contractar un percentatge major de persones pertanyents als col·lectius esmentats, durant l'àmbit temporal de l'ajuda o subvenció.  
L'acreditació d'aquests requisits es realitzarà per mitjà de declaració responsable, sense perjuí de les facultats de l'IVACE de comprovar la validesa de la declaració esmentada en qualsevol moment, quedant l'efectivitat de l'ajuda condicionada al compliment del que preveu aquella.  
  
Article 8. Tramitació, gestió, procediment i concessió de l'instrument financer préstec bonificat-subvenció  
1. Després dels actes d'instrucció i l'aplicació dels criteris de valoració, els projectes seran elevats a una comissió composta pel personal de l'IVACE que s'indica a continuació:  
- Presidència: la Direcció General de l'IVACE.  
- Vocals: dos representants de la Unitat IVACE-Energía i un representant de l'Àrea de Suport de l'IVACE.  
- Secretari: un tècnic de la Unitat d'IVACE Energia, sense vot.  
La comissió adaptarà el seu funcionament al que estableix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Quan el nombre de sol·licituds valorades positivament no permeta concedir el percentatge màxim d'ajuda establit en l'article 5 d'aquesta resolució en relació amb el pressupost disponible del programa, la comissió podrà, o bé proposar l'assignació del percentatge màxim als projectes amb millor puntuació, o bé reduir el percentatge d'ajuda en la quantia que s'estime adequada, a fi que el pressupost es repartisca entre un nombre més gran d'entitats beneficiàries. La comissió optarà per una o altra mesura valorant l'eficàcia de la convocatòria.  
  
En els casos de sol·licituds amb idèntica puntuació, després de l'aplicació del que estableix l'article 7.6, es tindrà en compte, als efectes de resoldre l'empat, la puntuació obtinguda criteri a criteri seguint un ordre decreixent, segons ítems de major ponderació, fins que es produïsca el desempat.  
3. De les reunions de la comissió s'elevarà l'acta ?que hi inclourà la proposta d'adjudicació- al president de l'IVACE. Vista la proposta continguda en l'acta de la comissió, el president de l'IVACE resoldrà sobre l'adjudicació de l'instrument financer combinat préstec bonificat-subvenció, fixarà expressament la quantia i incorporarà, si és el cas, les condicions i obligacions a què haja de subjectar-se l'entitat beneficiària.  
  
4. La resolució de concessió podrà incloure una relació ordenada de totes les sol·licituds que no hagen estat estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una d'elles perquè, en cas d'augment per generació pressupostària o alliberament de crèdit, puguen ser ateses per ordre de puntuació.  
5. La resolució del president de l'IVACE posarà fi a la via administrativa i el seu contingut serà notificat de forma individualitzada a cada interessat, telemàticament. Les subvencions concedides seran publicades en la Base Nacional de Dades de Subvencions (BNDS), amb expressió del programa i crèdit pressupostari a què s'imputen, entitat beneficiària, subvenció concedida i finalitat o finalitats de la subvenció.  
  
6. La resolució de concessió d'ajuda s'efectuarà, en tot cas, subjecta expressament a condició resolutòria, que serà efectiva en el cas que el beneficiari no complisca amb les condicions que s'enumeren a continuació. En aqueix cas la Direcció General de l'IVACE, dictarà una resolució de revocació de l'ajuda, que serà notificada al beneficiari. Les condicions que haurà de complir el beneficiari de l'ajuda són:  
a) En un termini màxim de quatre mesos des de la notificació de la resolució de concessió, el beneficiari ha d'acreditar haver iniciat la tramitació del procediment de contractació dels subministraments, obres i serveis necessaris per a l'execució de les actuacions, per mitjà de l'aportació, a través de l'aplicació informàtica establida en la web de l'IVACE, de còpia de l'anunci o anuncis publicats en el Diari Oficial de la Comunitat Valenciana, en la Plataforma de Contractació de la Generalitat o, si és el cas, en el perfil del contractant corresponent; en aquells casos en què no siga necessària la publicació en els dits mitjans, s'haurà d'aportar la documentació que acredite l'inici de l'expedient per l'òrgan de contractació.  
b) En un termini màxim de sis mesos des de la notificació de la resolució de concessió de l'ajuda, el beneficiari ha d'acreditar haver formalitzat la contractació de l'execució de les actuacions objecte d'ajuda, per mitjà de l'aportació, a través de l'aplicació informàtica establida en el web de l'IVACE, de la documentació següent:  
- Còpia de l'acord d'adjudicació de l'òrgan competent dels subministraments, obres i/o serveis amb l'import de l'adjudicació.  
- Còpia dels contractes subscrits per a l'execució de l'actuació, dels quals es deriven els pagaments de la inversió a realitzar pel beneficiari i que posteriorment hauran de ser justificats.  
- Pressupost final i definitiu de l'actuació, resultant de les adjudicacions aprovades, en el qual figuren degudament referenciades i documentades les despeses i inversió elegibles.  
- Actualització de la memòria tècnica de l'actuació que s'executarà finalment, sol·licitada en l'apartat 6.3.1 d'aquesta convocatòria.  
7. El finançament que disposarà el beneficiari serà la que resulte dels costos i inversió elegibles inclosos en el pressupost final i definitiu de l'actuació, que haja aportat d'acord amb el que estableix l'apartat anterior.  
8. En aquest context, mitjançant resolució de la Direcció General de l'IVACE, complementària de la resolució de concessió de l'ajuda, es determinarà l'import final del préstec i l'ajuda a fons perdut a concedir, i serà notificada al beneficiari. L'import esmentat no podrà superar, en cap cas, l'import de l'ajuda atorgada per mitjà de la corresponent resolució de concessió inicial.  
  
Article 9. Desemborsament del préstec al beneficiari  
1. Una vegada comunicada al beneficiari la resolució complementària de concessió, l'IVACE, formalitzarà un document específic de condicions del préstec que es comunicarà al beneficiari.  
En el document esmentat, el beneficiari acceptarà les condicions del préstec, inclòs el pla de venciments i la subvenció bruta equivalent, quedant el beneficiari obligat a l'execució del projecte aprovat i a l'acreditació davant l'IVACE de l'execució, d'acord amb les condicions establides en l'article 11. Una vegada formalitzat aquest document, es realitzarà el desemborsament del préstec al compte corrent que aquell haja indicat.  
2. En cas de no haver acceptat el document de condicions del préstec, l'instrument financer préstec bonificat-subvenció serà revocat en la seua totalitat.  
  
Article 10. Amortització del préstec i cobrament de la subvenció a fons perdut  
1. El beneficiari iniciarà l'amortització del préstec en els terminis i condicions acceptades, i segons el que disposa l'article 5.2, Característiques del préstec.  
2. Les vuit últimes quotes del préstec es compensaran amb la subvenció a fons perdut, de manera que l'entitat beneficiària haurà de tornar l'import del principal menys l'ajuda a fons perdut en els terminis compromesos en l'escrit d'acceptació del préstec o en les seues possibles modificacions posteriors.  
3. En tot cas, l'entitat beneficiària podrà sol·licitar la cancel·lació de bestreta de la totalitat del préstec sense que supose cap tipus de penalització ni comissions.  
4. La cancel·lació anticipada per incompliment de les condicions estipulades en el document d'acceptació de condicions del préstec, deixarà sense efecte totalment o parcial la resolució de concessió de la part de subvenció a fons perdut. Alhora, l'incompliment de les condicions de devolució del préstec generarà l'obligació de tornar les quantitats no reemborsades, el percentatge de subvenció bruta equivalent i els interessos de demora que corresponguen ?d'acord amb la normativa vigent en matèria de subvencions- des del moment del desemborsament del préstec.  
  
Article 11. Obligacions dels beneficiaris  
1. Execució i acreditació del projecte  
a) El projecte s'iniciarà després de la sol·licitud i haurà de finalitzar abans del 31 de juliol de 2017.  
b) El beneficiari haurà de realitzar el projecte objecte de subvenció en la forma descrita en la memòria presentada juntament amb la sol·licitud normalitzada, i de manera que es complisca la finalitat de l'instrument financer, respectant les inversions elegibles indicades en la notificació de concessió i pels imports que s'hi especifiquen. Així mateix, haurà d'acreditar la seua realització en la forma fixada en la notificació de l'ajuda i en el manual d'instruccions de justificació d'ajudes, que serà publicat en la pàgina web http://www.ivace.es, i l'execució del projecte haurà de respectar en tot cas el calendari marcat en la memòria inicial o en les seues reformulacions posteriors.  
c) Qualsevol modificació del projecte haurà de comptar amb l'aprovació prèvia de l'IVACE, sol·licitada i justificada per escrit abans de la finalització del termini de justificació de les despeses del projecte, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració. Podran validar-se, sense necessitat d'autorització prèvia, aquelles modificacions que suposen una variació en els imports suportats per concepte de despesa inferior o igual al 20 % de la quantitat a justificar dels conceptes citats, o no afecten qüestions fonamentals, sempre que es justifique adequadament en la memòria resum de l'actuació indicada en l'apartat a.3 del present article, perquè a criteri del tècnic de l'IVACE que verifica la justificació de l'ajuda puga admetre's.  
  
d) Quant al període subvencionable de despeses, només seran tingudes en consideració les compreses a partir de la data de presentació de la sol·licitud i la data límit de 31 de juliol de 2017.  
e) En la justificació de la despesa podran acceptar-se, a criteri del personal tècnic de l'IVACE, desviacions entre les diferents partides que formen part del cost subvencionable, de manera que la disminució d'uns es compense amb l'excés en altres, sense alterar en cap cas la naturalesa del projecte i respectant que la suma dels imports de despesa en enginyeria, obra civil i muntatge no puguen superar el pressupost d'adquisició dels aparells i equips per a la instal·lació d'enllumenat.  
  
Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IVACE.  
  
2. Presentació de justificants de despesa i pagament  
a) Amb data límit de 31 de juliol de 2017 o data posterior que poguera establir-se, el beneficiari haurà de presentar davant l'IVACE els justificants de despesa i pagament i la documentació requerida en el Manual d'instruccions de justificació d'ajudes.  
b.) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de còpia de l'extracte bancari que acredite l'eixida efectiva dels fons, junt amb còpia de la transferència o del xec nominatiu. Queden exclosos els pagaments realitzats en efectiu o per caixa.  
En el cas que l'ordre de transferència i/o l'apunt de l'extracte bancari siguen globals i per tant estiguen referits a diversos justificants de despesa, relacionats o no amb el projecte, serà necessari acompanyar-ne una relació degudament detallada en què apareguen el destinatari, la identificació del justificant de la despesa (el número de la factura o el seu concepte) i l'import pagat.  
c) L'entitat beneficiària haurà d'aportar com a mínim un 60 % de justificants de despesa del projecte pagats. La presentació d'un percentatge menor donarà lloc a la revocació de l'instrument financer préstec bonificat-subvenció i al reintegrament de les quantitats percebudes i els interessos de demora des de la seua percepció, llevat que tècnicament puga considerar-se que, tot i això, el projecte ha sigut efectivament desenvolupat i no se'n declare la revocació sinó la minoració.  
3. Documentació acreditativa del compliment de les condicions i obligacions específiques requerida en el Manual d'instruccions de justificació d'ajudes. aprovat per resolució de la Direcció General de l'IVACE. El beneficiari haurà d'aportar la documentació següent:  
  
a) Còpia del projecte o memòria tècnica de disseny, signada per un tècnic titulat competent o per l'instal·lador autoritzat, segons corresponga per a la categoria de la instal·lació corresponent, amb el contingut especificat en la instrucció tècnica ITC-EA-05 del Reglament d'eficiència energètica en instal·lacions d'enllumenat exterior, incloent-hi l'etiqueta d'eficiència energètica segons s'especifica en la ITC-EA-01 del reglament esmentat.  
b) Un certificat signat pel tècnic titulat competent autor del projecte o, a falta d'això, el director d'obra o, si és el cas, l'instal·lador autoritzat responsable de la memòria tècnica de disseny de l'actuació executada, en què s'indiquen els consums energètics anuals abans i després de l'actuació, i la justificació de l'estalvi d'energia final.  
c) Certificat de l'òrgan competent que el procediment de contractació utilitzat ha respectat la normativa vigent, fent referència a la norma aplicada, el procediment utilitzat, la seua justificació, les dades relatives a la publicació, si és el cas, i el número/codi de l'expedient de contractació.  
4. Devolució del préstec  
El beneficiari haurà de subjectar-se als terminis i condicions de devolució del préstec en l'article 5.2 d'aquesta resolució i en l'escrit d'acceptació de condicions subscrit prèviament al seu desemborsament.  
5. Altres obligacions  
a) Inserir en el material divulgatiu relacionat amb la difusió del projecte el logotip d'IVACE disponible en http://www.ivace.es.  
b) Complir amb les seues obligacions fiscals i amb la Seguretat Social de manera que quede acreditada aquesta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
c) Els documents justificatius de les despeses corresponents al projecte subvencionat hauran de conservar-se durant el període mínim establit en el Reglament (UE) número 1.303/2013, del Parlament Europeu i del Consell, de 17 de desembre de 2013.  
En aqueix sentit, els documents es conservaran o bé en forma d'originals o de còpies acarades d'originals, o bé en suports de dades comunament acceptats, en especial versions electròniques de documents originals o documents existents únicament en versió electrònica.  
Els documents es conservaran en una forma que permeta la identificació dels interessats durant el període necessari per als fins per als quals es van arreplegar les dades o per als que tracten ulteriorment. Quan els documents només existisquen en versió electrònica, els sistemes informàtics utilitzats compliran normes de seguretat acceptades que garantisquen que els documents conservats s'ajusten als requisits legals nacionals i són fiables als efectes d'auditoria.  
d) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. En l'execució de les operacions s'haurà de mantindre a més un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional. El sistema esmentat ha de permetre distingir entre les activitats econòmiques i no econòmiques del beneficiari. En aquest sentit hauran de presentar en el compte justificatiu un llistat en què cada apunt que es faça d'una despesa, un pagament o un ingrés i un cobrament en el llibre diari de comptabilitat, segons el Pla General Comptable (PGC), es reflectisca la quantia de l'apunt esmentat que té relació amb la subvenció concedida, reflectint en el llistat citat, tant el número d'apunt i assentament del llibre diari, com el subcompte del PGC i l'import del subcompte que correspon a la subvenció concedida, llevat que les entitats beneficiàries ja disposen d'un sistema de comptabilitat separada que permeta apreciar la traçabilitat ací referida.  
e) Actualitzar qualsevol documentació presentada que haguera patit alguna modificació.  
f) Respondre de la veracitat dels documents aportats i en general de la informació facilitada.  
g) Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'entitat beneficiària en la memòria del projecte com a conseqüència de la seua execució.  
h) Comunicar a l'IVACE les ajudes, subvencions, ingressos o recursos públics o privats que hagueren obtingut o sol·licitat (tant en forma de préstecs bonificats com de subvencions a fons perdut) per als mateixos costos subvencionables. En cas de concurrència amb altres ajudes per als mateixos costos subvencionables, quedarà sense efecte la concedida per l'IVACE (tant el préstec bonificat com la subvenció a fons perdut), excepte renúncia expressa a la ja concedida per l'altra administració.  
i) Complir amb quantes obligacions deriven de la normativa d'aplicació especificada en l'article 14 d'aquesta resolució, i en especial aquelles que pogueren establir-se del cofinançament de la present convocatòria pel Fons Europeu de Desenvolupament Regional (FEDER).  
j) Indicar si el projecte està subjecte a declaració d'impacte ambiental d'acord amb la legislació vigent.  
k) Executar les instal·lacions complint els reglaments i normatives que els siguen aplicables, en especial el Reglament electrotècnic de baixa tensió i el Reglament 1.890/2008, i disposaran de les llicències i autoritzacions administratives corresponents.  
l) Les inversions subvencionades hauran de mantindre's inalterables durant els cinc anys següents al cobrament de la subvenció a fons perdut. Aquest requisit s'incomplirà si s'incorre en qualsevol de les circumstàncies següents:  
- El cessament ?excepte en els casos de fallida no fraudulenta- o la relocalització d'una activitat productiva fora de la Comunitat Valenciana.  
- El canvi en la titularitat d'un element d'infraestructura que proporcione a una empresa o un organisme públic un avantatge indegut.  
- El canvi substancial que afecte la naturalesa, els objectius o les condicions d'execució de l'operació, de manera que es menyscaben els seus objectius originals.  
m) El procediment de contractació haurà de complir amb el que estableix el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic i a més:  
- En els documents (plecs, anuncis, etc.) que sustenten la contractació dels béns o serveis a prestar haurà de fer-se constar el cofinançament o participació del FEDER.  
- No inclusió de criteris de valoració discriminatoris o que alteren la concurrència, podent establir-se requisits mínims a complir pels oferents, sempre que aquests no puguen utilitzar-se per a valorar favorablement unes ofertes enfront d'altres.  
- S'haurà de disposar de la documentació del procés de contractació, inclosa la justificació de la selecció de l'oferta econòmicament més avantatjosa i de les comunicacions amb els oferents.  
  
Article 12. Control i verificació. Minoracions i revocacions  
1. Tant els beneficiaris com els tercers relacionats amb el objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració Central de l'Estat i de la Generalitat o, en cas de comptar la convocatòria amb finançament comunitari, de la Unió Europea i els seus representants autoritzats, facilitant en tot moment quanta informació se sol·licite en l'exercici de les actuacions esmentades i, en especial, posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes d'una mostra representativa.  
A resultes de les verificacions efectuades, el projecte podrà ser objecte de minoració o revocació tant si el beneficiari ja haguera complit amb els terminis d'amortització com si es trobara en el període de devolució i, si és el cas, haurà de restituir-se l'import de la subvenció bruta equivalent o la seua part proporcional i els interessos de demora corresponents de les quantitats indegudament percebudes des del moment de la seua obtenció.  
2. Així mateix l'incompliment pels beneficiaris de qualsevol de les obligacions establides en aquesta resolució podrà donar lloc a la minoració o a la revocació de la part de subvenció a fons perdut en funció de les circumstàncies ocorregudes i d'una valoració d'aquelles. En el cas que l'ajuda haguera sigut ja pagada, haurà de procedir-se al reintegrament de la quantitat percebuda i dels interessos de demora des del moment del pagament de la subvenció, en la forma prevista en la legislació sobre subvencions. De conformitat amb normativa esmentada, l'incompliment de l'obligació de reintegrament tindrà entre altres efectes la impossibilitat de ser entitat beneficiària en successives convocatòries, sempre que es trobe en període executiu.  
  
Article 13. Dotació pressupostària  
1. El pressupost per a la concessió dels instruments financers previstos en la present resolució serà de 750.000 euros amb càrrec a la línia pressupostària PT055000, «Finançament empresarial i de centres tecnològics».  
En qualsevol cas es podrà incrementar el finançament quan es produïsca un augment del crèdit disponible, procedent d'altres convocatòries en què s'hagen resolt sol·licituds per import inferior a la despesa inicialment prevista, o de les quals es deriven obligacions liquidades o reconegudes per import inferior a l'ajuda que va ser concedida al seu dia, o bé quan l'augment esmentat siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que procedisca, i a la seua publicació en la Base Nacional de Dades de Subvencions (BNDS) i butlletins que corresponga amb caràcter previ a la resolució de concessió. En aquests supòsits s'aprovaran les corresponents modificacions de la convocatòria, que seran publicades en la Base Nacional de Dades de Subvencions (BNDS) i butlletins que corresponga, sense necessitat d'obertura d'un termini addicional per a presentar noves sol·licituds.  
  
2. El programa comptarà amb finançament del Fons Europeu de Desenvolupament Regional (FEDER) en un percentatge del 50 % a través del programa operatiu FEDER de la Comunitat Valenciana vigent per al període 2014-2020, dins de l'eix prioritari 4 (Afavorir el pas a una economia baixa en carboni en tots els sectors), prioritat d'inversió 4.c (Suport de l'eficiència energètica, de la gestió intel·ligent de l'energia i de l'ús d'energies renovables en les infraestructures públiques, inclosos els edificis públics, i en els habitatges) i objectiu específic 4.3.1 (Millorar l'eficiència energètica en l'edificació i en les infraestructures i serveis públics), destinada al finançament de la subvenció bruta equivalent i de la subvenció a fons perdut prevista en la convocatòria.  
  
  
Article 14. Marc normatiu  
Les ajudes incloses en la present resolució es concediran d'acord amb el que estableix:  
- Ordre 1/2012, de 12 de març, de la Conselleria d'Economia, Indústria i Comerç, per la qual s'estableix el procediment i el marc general per a la concessió d'ajudes per l'Agència Valenciana de l'Energia, AVEN (DOCV 6740, 23.03.2012).  
- Llei 38/2003, de 17 de novembre, General de Subvencions, i disposicions de desplegament.  
- Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
- Llei 11/2007, de 22 de juny, d'Accés Electrònic dels Ciutadans als Serveis Públics.  
- Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
- Reglament (UE) número 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) número 1083/2006 del Consell (DOUE L347, 20.12.2013), i la resta de normativa sobre fons estructurals.  
- Les ajudes incloses en la present resolució no queden subjectes a l'obligació de notificació o comunicació que estableix l'article 107.1 del Tractat de Funcionament de la Unió Europea, TFUE (BOE 286, 27.11.2009), ja que no reuneixen tots els requisits de l'article 107 de l'esmentat tractat per a poder aplicar el principi d'incompatibilitat amb el mercat comú, en concret pel fet que pel tipus d'activitats subvencionades, constitutives d'una millora en el servei públic, aquestes ajudes no falsegen la competència. Així doncs, no es compleix amb el requisit de l'avantatge econòmic per a una empresa, atès que en dirigir-se les ajudes esmentades a les activitats no econòmiques dels ajuntaments, aquests no tenen la condició d'empresa. Per això, queden excloses de l'aplicació del principi d'incompatibilitat amb el mercat comú, formulat en l'article 107 del Tractat, no sent-ne, per tant, obligatòria la notificació a la Comissió.  
- Qualsevol altra normativa que per la matèria li fóra d'aplicació.  
  
Article 15. Publicitat comunitària. Obligacions  
1. El beneficiari s'assegurarà que les parts que intervenen en el projecte han sigut informades del cofinançament del Fons Europeu de Desenvolupament Regional (FEDER), i anunciarà clarament que el projecte ha sigut seleccionat en el marc del programa operatiu FEDER de la Comunitat Valenciana 2014-2020. Per a això, totes les mesures d'informació i comunicació relacionades amb el projecte que duga a terme el beneficiari hauran d'incloure:  
a) L'emblema de la Unió Europea, de conformitat amb les característiques tècniques establides en l'acte d'execució que adopte la Comissió, d'acord amb l'article 115, apartat 4 del Reglament (UE) número 1303/2013, i una referència a la Unió Europea;  
b) Una referència al fons FEDER  
Durant l'execució del projecte:  
a) Haurà de publicar en el seu lloc d'internet, en el cas que en tinga cap, una descripció del projecte subvencionat indicant els seus objectius i resultats, i destacant el suport financer de la Unió Europea.  
  
b) Haurà de disposar d'un cartell informatiu sobre el projecte subvencionat (d'una grandària mínima A3), en què mencionarà l'ajuda financera de la Unió Europea, col·locat en lloc ben visible per al públic.  
  
2. Sobre els seus resultats, el beneficiari haurà d'incloure el logotip FEDER i la declaració «Projecte cofinançat pels fons FEDER, dins del programa operatiu FEDER de la Comunitat Valenciana 2014-2020» en qualsevol document relacionat amb el servei, com ara portades de documents, pantalles de presentació de pàgines web, informes de resultats i conclusions, comunicacions, fotografies d'esdeveniments i certàmens, etc.  
3. El beneficiari haurà d'acceptar la seua inclusió en una llista d'operacions prevista en l'article 115, apartat 2, del Reglament (UE) número 1303/2013, del Parlament Europeu i del Consell, de 17 de desembre de 2013.  
  
Article 16. Entitats col·laboradores i assistència tècnica  
L'IVACE podrà subscriure conveni o instrument jurídic amb entitats col·laboradores perquè, actuant en nom seu i pel seu compte, entregue i distribuïsca els fons als beneficiaris, o perquè l'assistisquen en determinades funcions auxiliars a la gestió dels expedients.  
  
DISPOSICIÓ FINAL  
  
Primera  
Es faculta la Direcció General de l'IVACE per a dictar les resolucions necessàries per al desenvolupament, eficàcia i execució de la present convocatòria, així com per a la seua modificació, en especial quant a terminis de presentació de sol·licituds i de justificació, i del pressupost del programa.  
  
Segona  
La present resolució entrarà en vigor l'endemà de la publicació de l'extracte de la convocatòria en el Diari Oficial de la Comunitat Valenciana (DOCV).  
  
València, 8 de març de 2016.- El president: Rafael Climent González.